**Szám:** 1-1/2020. 3. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. január 30-i rendes, nyilvános ülésére**

**Tárgy:** Döntés helyi iparűzési adóelőnyről

**Tisztelt Képviselő-testület!**

Zalaszentgrót Város Önkormányzatának Képviselő-testülete a 2019. április 25-i ülésén tárgyalt a Zala-Cereália Malom- és Takarmányipari Gyártó, Forgalmazó Kft. alábbi konkrét kérelméről:

*„Tisztelettel kérem, hogy a helyi adókról szóló 1990. évi C. törvény 39/C. §-a alapján az iparűzési adórendeletében 2019. január 1-jei hatállyal adómentességet állapítson meg a vállalkozó azon termelő tevékenységet szolgáló beruházásának értéke után, melyet a vállalkozó az adóévben helyezett üzembe. Kérem azt is, hogy állapítsa meg rendeletében, ha az adómentességként igénybe vehető beruházás értéke meghaladja az adóévben a megállapított adóalap összegét, akkor a vállalkozó a beruházás értéke adómentességként igénybe nem vett része után az adóévet követő adóévben, adóévekben vehess igénybe az adómentességet.”*

A kérelem kapcsán nagyon körültekintően kellett mérlegelnünk az alábbi körülményeket:

A helyi adók megállapítása a települési önkormányzatok egyik legfontosabb, alaptörvényi felhatalmazáson alapuló joga, egyben a gazdasági önállóság egyik eszköze, valamint nem utolsósorban a megfelelő színvonalú helyi közszolgáltatások biztosításának alapvető forrása is. Az önkormányzati saját bevételek között is a helyi adók játsszák a legkiemelkedőbb szerepet.

A helyi iparűzési adó a legnagyobb adóbevételt jelentő adónemünk, mely településünkön 1998-ban került bevezetésre. Az adó mértéke állandó jelleggel végzett iparűzési tevékenység esetében az adóalap 2 %-a, ideiglenes jelleggel végzett iparűzési tevékenység esetében naptári naponként 5.000,- Ft. Önkormányzatunknak a 2018. évben iparűzési adóból közel 237 millió Ft bevétele keletkezett, mely ugyanakkor az azt megelőző évi 251 millió Ft-hoz képest csökkent.

A 2018. évi XLI. törvény 123. §-a - 2019. január 01-jei kezdő hatállyal - módosította a helyi adókról szóló 1990. évi C. törvény (a továbbiakban: Htv.) 39/C. §-át, annak új (4) bekezdése valóban megadja a jogosultságot az önkormányzatoknak arra, hogy rendeletükben adómentességet vagy adókedvezményt állapítsanak meg a vállalkozó azon beruházásának értéke vagy annak egy része után, melyet a vállalkozó az adóévben helyezett üzembe. Az önkormányzat – ha az adómentességként vagy adókedvezményként igénybe vehető beruházás értéke meghaladja az adóévben a településre megállapított adóalap vagy adó összegét – rendeletében meghatározhatja azt is, hogy a vállalkozó a beruházás értéke adómentességként vagy adókedvezményként igénybe nem vett része után az adóévet követő adóévben, adóévekben vehesse igénybe az adómentességet, adókedvezményt. Az önkormányzat az adómentesség mértékét a településre kimutatott adóalap, az adókedvezmény mértékét a településre kimutatott adó %-ában korlátozhatja. Az adómentesség, adókedvezmény terjedelmének, mértékének valamennyi vállalkozó számára azonosnak kell lennie.

Egyöntetű volt azon álláspontunk, hogy rendkívül méltányolandó az a közel 1,5 milliárd Ft értékű beruházás, melyet a Zala-Cereália Kft. az elmúlt években véghezvitt. A másik oldalról ugyanakkor felelősen figyelembe kellett vennünk azt is, hogy - kérelme elfogadása esetén - a jövőben egy ilyen mértékű beruházás csaknem 30 millió Ft iparűzési adóbevétel-kiesést produkálna. Ezen összeg nagyságrendjét leginkább talán úgy lehetne illusztrálni, hogy közel másfélszeres mértékben haladja meg egy évi kommunális adóbevételünket. Mindezeken túl - mivel a mentesség minden vállalkozót érintene - gyakorlatilag teljességgel tervezhetetlenné válna legjelentősebb saját bevételünk.

A tavalyi előterjesztés előkészítése során a Hivatal számos megyei jogú, vagyis Zalaszentgrótnál sokkal jobb pénzügyi kondíciókkal rendelkező város - és Budapest Főváros - érintett helyi szabályozását megvizsgálta, és egyetlen esetet sem talált arra, hogy az adott közgyűlés a kérelem szerinti adómentességet bevezette volna.

Végezetül, nagyon fontos tényként kellett szem előtt tartani azt is, hogy a Htv. 7. § j) pontja alapján amennyiben az önkormányzat a 39/C. § (4) bekezdése alapján adómentességet állapít meg, akkor azt legalább három egymást követő naptári éven át nem helyezheti hatályon kívül, az adóalany hátrányára nem változtathatja meg.

A fentiek alapján a Képviselő-testület a 48/2019. (IV. 25.) számú határozatában az alábbi döntést hozta:

*„Zalaszentgrót Város Önkormányzatának Képviselő-testülete a helyi adókról szóló 1990. évi C. törvény 39/C. § (4) bekezdése szerinti adómentesség bevezetését jelenleg nem tervezi, mivel egyrészt megítélése szerint annak biztosítása révén az adóbevétel előzetes pénzügyi számításokkal nem kimutatható mértékű kiesése a település költségvetési helyzetét súlyosan hátrányosan érintené, másrészt az adómentesség 3 éves kötelező biztosítására vonatkozó döntés hatáskörét nem kívánja elvonni a 2019. évben megválasztásra kerülő új képviselő-testülettől.*

*A Képviselő-testület egyetért azonban azzal, hogy a helyi vállalkozásokat érintő adókedvezmények lehetősége, tárgyi köre, esetleges mértéke megvizsgálásra kerüljön.*

*A Képviselő-testület felkéri a jegyzőt, hogy a döntésről a kérelmező gazdasági társaság ügyvezetőjét tájékoztassa, valamint a szükséges vizsgálatokat végezze el, és annak eredményét terjessze a Képviselő-testület elé.”*

A döntést követően egy személyes egyeztetésre is sor került a Zala-Cereália Kft. vezetőségével, illetve könyvvizsgálójával, mely során az adómentesség helyett felmerült a másik adóelőny forma, az adókedvezmény esetleges bevezetetésének kérdése. Itt kívánom megjegyezni, hogy adókedvezmény vonatkozásában is mindössze kettő települési önkormányzatról van tudomásunk, amelyek éltek ezen új jogalkotási lehetőséggel.

Ezen egyeztetés ugyanakkor rávilágított arra, hogy a Htv. 39/C. § (4) bekezdése szerinti adóelőnyök vonatkozásában egyelőre hiányzik az egységes jogértelmezés az országban.

A fentiekre tekintettel szakmai állásfoglalás kéréssel fordultunk a Pénzügyminisztérium felé, melyben Pécs Megyei Jogú Város vonatkozó helyi szabályozására utalással tettünk fel kérdéseket. Az említett pécsi szabályozás ugyanis olyan egyéb feltételeket is – legalább 200 millió Ft aktivált értékű beruházás, ennek eredményeképpen az éves statisztikai munkavállalói létszám és az adóalap 10 %-os emelkedése – rögzít a rendeletben, melyek legalábbis aggályosnak tűntek, tekintve, hogy az azok meghatározására való felhatalmazás sem a Htv. vonatkozó rendelkezésének, sem pedig a módosító törvényjavaslat részletes indokolásának értelmezésével nem volt kiolvasható.

Leírtuk továbbá, hogy pénzügyi szakmai körökben nem tisztázott a beruházás fogalmának értelmezése sem ebben a kérdésben, egyes vélemények szerint ugyanis az önkormányzatoknak joguk van a Htv. 39/C. § (4) bekezdés szerinti adómentességet, illetve adókedvezményt csak ún. „termelő beruházásokra” szűkíteni, annak ellenére, hogy a Htv. értelmező rendelkezései között meghatározott beruházás definíció egyértelműen visszautal a számviteli törvény szerinti, rendkívül széles fogalmi körű beruházás fogalomra.

Szakmai állásfoglalás kérésünkre Besesek Botond, a Pénzügyminisztérium adószabályozásért és számvitelért felelős helyettes államtitkára válaszolt, aki átiratában a Hivatal pénzügyi és jogi álláspontját erősítette meg.

Helyettes államtitkár úr kiemelte, hogy a Htv. 39/C. § (4) bekezdése szerinti beruházási adómentesség, illetve adókedvezmény terjedelmének, mértékének valamennyi vállalkozó számára azonosnak kell lennie, nincs mód például olyan rendeleti szabályra, mely szerint bizonyos beruházási érték felett az adóalapot vagy az adót nagyobb összeggel lehet csökkenteni.

Ebből következően az önkormányzatnak arra sincs lehetősége, hogy kizárólag egy meghatározott összeghatárt elérő beruházásokat részesítsen előnyben, mint ahogy arra sem, hogy a Htv. szerinti beruházások között bármilyen megkülönböztetéssel éljen (például az adóelőnyt csak tárgyi eszköz beszerzéséhez biztosítsa, annak átalakításához viszont nem).

A beruházási adóelőny tárgyi hatályának megállapításakor tehát az önkormányzat kötve van a Htv. 52. § 54. pontja szerinti fogalomhoz, az abban rögzített követelményeket nem változtathatja meg, illetve azokat saját belátása szerint nem bővítheti újabb feltételekkel. Az ezen kritériumoknak nem megfelelő önkormányzati rendeleti szabályozás pedig nemcsak a Htv.-vel ellentétes, hanem – tiltott állami támogatásnak minősülő jellege miatt – uniós jogot is sért.

Az állásfoglalás kéréssel párhuzamosan a Hivatal Pénzügyi Osztálya a helyi viszonyok felmérése érdekében kérdőíves megkereséssel fordult 534 iparűzési adóalany felé. Ezekben arra vártunk választ, hogy az adott vállalkozás az önkormányzat illetékességi területén a 2019. és 2020. években megvalósított-e, illetve tervez-e a számviteli törvény szerinti beruházást, és ha igen, a beruházás eredményez(ett)-e éves statisztikai munkavállalói létszámnövekedést.

A kiértékelés alapján megállapítható, hogy ezen új jogalkotási lehetőséget nem kísérte különösebb érdeklődés, tekintve, hogy a megszabott tág határidő ellenére a megkeresett adóalanyok csak mintegy 10 %-a, egészen pontosan 54 vállalkozó, illetve társas vállalkozás küldte vissza a kitöltött kérdőívet. Az külön kiemelendő, hogy a 2018. évi bevallásokat alapul véve a helyi iparűzési adónak mindössze 14 %-a jut a válaszoló adóalanyokra. Mindez pedig sajnos nem alkalmas arra, hogy a felelős döntéshez szükséges reprezentatív képet kapjunk a kérdésben.

Végezetül ismét ki kell emelnünk azt a változatlan tényt is, hogy amennyiben az önkormányzat a 39/C. § (4) bekezdése alapján adómentességet vagy adókedvezményt állapít meg, akkor azt legalább három egymást követő naptári éven át nem helyezheti hatályon kívül, illetve az adóalany hátrányára nem változtathatja meg.

Úgy vélem, hogy a fentiekben részletezett körülmények csak megerősíthetik az előző ciklusban működő Képviselő-testület álláspontját, mely szerint a Htv. 39/C. § (4) bekezdése szerinti adóelőny rendeletbe foglalása jelenleg jóval meghaladná városunk költségvetési lehetőségeit, valamint – elsősorban az előzetes tervezhetőség hiánya okán – ellentmondana a felelős gazdálkodás követelményének.

A Pénzügyi és Ügyrendi Bizottság az előterjesztést a 2020. január 23-i ülésén megtárgyalta, az 1/2020. (I. 23.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi az alábbi határozati javaslatot elfogadni:

**Határozati javaslat**

Zalaszentgrót Város Önkormányzatának Képviselő-testülete a helyi adókról szóló 1990. évi C. törvény 39/C. § (4) bekezdése szerinti adómentesség, illetve adókedvezmény bevezetését jelenleg nem tervezi, mivel megítélése szerint annak biztosítása révén az adóbevétel előzetes pénzügyi számításokkal nem kimutatható mértékű kiesése a település költségvetési helyzetét súlyosan hátrányosan érintené.

A Képviselő-testület felkéri Dr. Simon Beáta jegyzőt, hogy a döntésről a kérelmező gazdasági társaság ügyvezetőjét tájékoztatni szíveskedjen.

**Határidő:** 2020. február 10.

**Felelős:** Dr. Simon Beáta jegyző

**Zalaszentgrót**, 2020. január 08.

**Baracskai József**

polgármester

A határozati javaslatok a törvényességi előírásnak megfelelnek.

**Dr. Simon Beáta**

jegyző